b'\n_START_ARTICLE_\nFotoaparat\n_START_PARAGRAPH_\nF\xc3\xb3toapar\xc3\xa1t (okraj\xc5\xa1ava za fotogr\xc3\xa1fski apar\xc3\xa1t) ali fotogr\xc3\xa1fska k\xc3\xa1mera (okraj\xc5\xa1ano k\xc3\xa1mera, iz angle\xc5\xa1kega izraza camera), je naprava za zajemanje svetlobe, ki ima na enem koncu objektiv za ustvarjanje svetlobne slike, na nasprotnem pa enoto za njeno shranjevanje. _NEWLINE_Danes so v rabi razli\xc4\x8dne vrste fotoaparatov, delimo jih lahko po formatu svetlobnega tipala in/ali filmskega traku; vse te skupaj pa \xc5\xa1e glede na shranjevalni medij. Analogni fotoaparati svetlobo iz objektiva sprejemajo na filmski trak, medtem ko digitalni za to uporabljajo tipala iz svetlobno ob\xc4\x8dutljivih elektronskih elementov, podatke pa zapisujejo na razli\xc4\x8dne pomnilni\xc5\xa1ke medije. Po kon\xc4\x8danem fotografiranju je treba pri analognih fotoaparatih razviti (negativni) film in \xc5\xa1ele s tega narediti fotografije na papir. Neposredno s filma je mogo\xc4\x8de vsak posnetek preslikati v digitalno obliko.\n_START_SECTION_\nOhi\xc5\xa1je\n_START_PARAGRAPH_\nOd velikosti, sestave in debeline ohi\xc5\xa1ja je odvisno, kako dober oprijem ima in kako dobro je elektronika za\xc5\xa1\xc4\x8ditena pred vlago in prahom. Seveda pa je fotoaparat tudi dra\xc5\xbeji, \xc4\x8de ima zelo dobro ohi\xc5\xa1je.\n_START_SECTION_\nBliskavica\n_START_PARAGRAPH_\nVgrajena bliskavica (pogovorno tudi fle\xc5\xa1) omogo\xc4\x8da fotografiranje slab\xc5\xa1e osvetljenih motivov. V primerjavi z zunanjimi bliskovnimi enotami je razmeroma \xc5\xa1ibka in omogo\xc4\x8da osvetlitev predmetov, oddaljenih do 5 metrov, odvisno pa je seveda tudi kako je bliskavica kvalitetna.\n_START_SECTION_\nSpro\xc5\xbeilni gumb\n_START_PARAGRAPH_\nKompaktne digitalne kamere imajo digitalno nadziran spro\xc5\xbeilni gumb in zaklopko, zaradi \xc4\x8desar se po pritisku ne sli\xc5\xa1i zna\xc4\x8dilnega zvoka.\n_START_SECTION_\nSvetlobno tipalo\n_START_PARAGRAPH_\nDigitalni fotoaparati imajo namesto filma svetlobno tipalo, slike pa shranjujejo na raznovrstne pomnilni\xc5\xa1ke medije. Tipalo je sestavljeno iz mnogoto\xc4\x8dkovnih senzorjev, ki odbijejo svetlobo in zapi\xc5\xa1ejo podatke v binarni obliki v surovo datoteko. \xc5\xa0tevilo megapikslov nam pove, koliko slikovnih to\xc4\x8dk ima tipalo.\n_START_SECTION_\nPomnilni\xc5\xa1ki medij\n_START_PARAGRAPH_\nKo motiv fotografiramo, moramo digitalni zapis shraniti za kasnej\xc5\xa1i ogled, tiskanje ali obdelavo. Ve\xc4\x8dina kompaktnih fotoaparatov ima majhen pomnilnik flash ki omogo\xc4\x8da pretvorbo surove slikovne datoteke v stisnjen format, najpogosteje JPEG, in shranjevanje. Najve\xc4\x8dja pomanjkljivost notranjega pomnilnika je v majhni kapaciteti, zato ima fotoparat ob strani tudi re\xc5\xbeo za spominske kartice. Izdelovalci digitalnih fotoaparatov se odlo\xc4\x8dajo za razli\xc4\x8dne vrste pomnilni\xc5\xa1kih kartic. Sony uporablja kartice Memory Stick, ki so jih zasnovali sami, Olympus kartice xD, drugi pa ve\xc4\x8dinoma cenene kartice SD. Digitalni zrclanorefleksni fotoaparati shranjujejo predvsem na kartice CF.\n_START_SECTION_\nLCD-zaslon\n_START_PARAGRAPH_\nDigitalni fotoaparati imajo na zadnjem delu ohi\xc5\xa1ja zaslon LCD (angl. Liquid Crystal Display, zaslon na teko\xc4\x8de kristale), s katerim lahko pregledujemo \xc5\xbee narejene posnetke, spreminjamo nastavite, zajemamo videoposnetke. Pri ve\xc4\x8dini fotoaparatov nadome\xc5\xa1\xc4\x8da opti\xc4\x8dno iskalo in prikazuje sliko v realnem \xc4\x8dasu.\n_START_SECTION_\nAvdio-video in izhod USB\n_START_PARAGRAPH_\nVideoizhod, ki ga ima ve\xc4\x8dina digitalnih fotoaparatov, omogo\xc4\x8da prikazovanje posnetkov na televiziji. Pomembno je, da je videoizhod na kameri v skladu s standardom TV sprejemnika (v Evropi: PAL, v Severni Ameriki: NTSC). Nekatere kamere imajo poleg videoizhoda tudi avdioizhod, ki omogo\xc4\x8da predvajanje ve\xc4\x8dpredstavnostnih posnetkov. _NEWLINE_Izhod USB s pomo\xc4\x8djo podatkovnega kabla omogo\xc4\x8da povezavo z ra\xc4\x8dunalnikom (prenos slik). \xc4\x8ce \xc5\xbeelimo fotografije obdelovati in natisniti, jih lahko v ra\xc4\x8dunalnik prenesemo tudi prek drugih kabelskih povezav, npr.: FireWire (ognjena \xc5\xbeica), SCSI (angl. Small Computer System Interface, vmesnik malega ra\xc4\x8dunalnika).\n_START_SECTION_\nEnota za napajanje\n_START_PARAGRAPH_\nDigitalni fotoaparati porabijo, v primerjavi z analognimi, precej elektri\xc4\x8dne energije. Pri so\xc4\x8dasni uporabi zaslona LCD in bliskavice navadne baterije zadostujejo le za enodnevni izlet. Zaradi tega ima ve\xc4\x8dina fotoaparatov prilo\xc5\xbeene akumulatorske baterije za ve\xc4\x8dkratno uporabo, ki so obi\xc4\x8dajno nadomestljive z navadnimi baterijami. Le bolj\xc5\xa1i uporabljajo zmogljive akumulatorje, ki omogo\xc4\x8dajo do 1000 posnetkov. Studijske kamere imajo pogosto namesto baterij adapter AC .\n_START_SECTION_\nOpti\xc4\x8dno iskalo\n_START_PARAGRAPH_\nIskalo je majhno okence, v katerem vidimo to, kar bo ob pritisku na spro\xc5\xbeilec zajelo svetlobno tipalo. Z iskalom lahko poi\xc5\xa1\xc4\x8demo motiv in dolo\xc4\x8dimo kompozicijo fotografije. Preprosta opti\xc4\x8dna iskala (pogovorno: kukalo) so lo\xc4\x8dena od objektiva, zaradi \xc4\x8desar ve\xc4\x8dkrat pride do napak, zlasti pri bli\xc5\xbenjih predmetih ali ogromnih pove\xc4\x8davah - paralaksa. Ve\xc4\x8dinoma so vsa iskala povezana z mehanizmom za pove\xc4\x8davo, le bolj\xc5\xa1a med njimi pa tudi z mehanizmom za ostrenje._NEWLINE_Nekateri digitalni fotoaparati imajo v iskalu zaslon, povezan s tipalom. Tako v iskalu vidimo to\xc4\x8dno tisto, kar bo posneto na tipalu. Dodatna prednost zaslona je tudi, da je ta lahko osvetljen in vidimo bodo\xc4\x8do fotografijo tudi v slabih svetlobnih razmerah, ko bo uporabljena bliskovnica.'